Etter Sovjetunionens sammenbrudd ble budsjettene for RFE/RL redusert og europeiske operasjoner stort sett innstilt. I 1995 flyttet organisasjonen etter 45 år ut av hovedkvarteret i Englischer Garten. Per 2019 har organisasjonen sete i Praha og sender hovedsakelig på østeuropeiske og sentralasiatiske språk. Hovedfokuset er på Russland og mindre land i Øst-Europa, Sentral-Asia og Midtøsten. RFE/RL sender både radiosendinger og publiserer nyheter i form av tekst, lyd og video på internett på 25 språk.